Okresná prokuratúra Bratislava II 
Kvetná 13, 820 05 Bratislava 25

Sp. zn. : 1 Pv 494/15/1102	Bratislava II, 16.7.2015
EEČ : 2-9-149-2015

U Z N E S E N I E

Trestná vec:	obvinený XXXXX  
Prečin:	Útok na verejného činiteľa podľa § 323 odsek 1 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Bratislava II
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 15.07.2015 v čase o 05.20 h v Bratislave na autobusovej stanici Mlynské Nivy pri nástupišti číslo 36 po tom, ako členovia hliadky Obvodného oddelenia Policajného zboru Bratislava Ružinov západ stržm. XXXXX a stržm. XXXXX chceli preveriť, či je v poriadku a vyzvali obvineného aby sa zobudil a nespal na lavičke, nakoľko tam dochádza ku krádežiam na osobách, páchateľ začal členov hliadky slovne napádať a vulgárne vykrikoval, na čo stržm. XXXXX ústne prehlásil „Polícia vstávajte a správajte sa slušne“, na to však obvinený začal vykrikovať opätovne vulgárnym spôsobom a posadil sa na lavičku a pritom ako sedel, vykopol pravou nohou smerom na trup stržm. XXXXX, avšak tento útok minul, pričom bol vyzvaný, aby upustil od protiprávneho konania a aby prestal útočiť na policajtov, avšak obvinený pokračoval v slovnom ako aj fyzickom útoku a stržm. XXXXX kopol do nohy a pravou rukou ho trafil do brady, následne ho chytil za polokošeľu a stiahol ho k zemi, na čo bol proti páchateľovi vykonaný služobný zákrok a použitím donucovacích prostriedkov bol zneškodnený, pričom pri tomto služobnom zákroku sa snažil stržm. XXXXX zahryznúť do ruky a stržm. XXXXX poškriabal na pravej časti krku

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
60 mesiacov
Podľa § 216 odsek 4 Trestného poriadku je určené obmedzenie v skúšobnej dobe  obvineným nasledovne:
1.	XXXXX, dátum narodenia: XXXXX
zdržať sa požívania alkoholických nápojov v nadmernom množstve
Odôvodnenie:
Uznesením vyšetrovateľa Okresného riaditeľstva Policajného zboru Bratislava II pod ČVS: ORP-952/1-VYS-B2-2015 zo dňa 17.07.2015 bolo podľa § 199 ods. 1 Trestného poriadku začaté trestné stíhanie a následne bolo uznesením podľa § 206 ods. 1 Trestného poriadku vznesené obvinenie XXXXX (ďalej iba „obvinený“) pre úmyselný prečin útoku na verejného činiteľa podľa § 323 ods. 1 písm. a) Trestného zákona spáchaného na tom skutkovom základe, ako je uvedený v predmetnom uznesení.

Obvinený sa k spáchaniu skutku v plnej miere priznal a svoj skutok oľutoval. Zároveň pri výsluchu a po zákonnom poučení dal výslovný súhlas na podmienečné zastavenie trestného stíhania. Spáchanie skutku obvineným je okrem samotného priznania sa, preukázané aj výpoveďami svedka XXXXX, ktorý detailne popísal priebeh skutku, úradným záznamom príslušníka PZ ako aj ostatným spisovým materiálom

	Podľa § 128 ods. 1 Trestného zákona verejným činiteľom sa na účely tohto zákona rozumie prezident Slovenskej republiky, poslanec Národnej rady Slovenskej republiky, poslanec Európskeho parlamentu, člen vlády, sudca Ústavného súdu Slovenskej republiky, sudca, prokurátor alebo iná osoba zastávajúca funkciu v orgáne verejnej moci, príslušník ozbrojených síl, osoba v služobnom pomere, starosta, predseda vyššieho územného celku, poslanec orgánu územnej samosprávy, štátny zamestnanec alebo zamestnanec orgánu štátnej správy, územnej samosprávy alebo iného štátneho orgánu, osoba, ktorá vykonáva pôsobnosť v rámci právnickej osoby, ktorej zákon zveruje právomoc rozhodovať v oblasti verejnej správy, notár, súdny exekútor, člen lesnej stráže, vodnej stráže, rybárskej stráže, poľovníckej stráže, stráže prírody alebo osoba, ktorá má oprávnenie člena stráže prírody, ak sa podieľa na plnení úloh spoločnosti a štátu a používa pritom právomoc, ktorá mu bola v rámci zodpovednosti za plnenie týchto úloh zverená. Pre trestnú zodpovednosť a ochranu verejného činiteľa sa podľa jednotlivých ustanovení tohto zákona vyžaduje, aby trestný čin bol spáchaný v súvislosti s jeho právomocou a zodpovednosťou. Verejným činiteľom je aj sudca alebo úradník medzinárodného súdneho orgánu uznaného Slovenskou republikou alebo funkcionár alebo iný zodpovedný pracovník orgánu činného v trestnom konaní iného štátu, orgánu Európskej únie alebo orgánu vytvoreného spoločne členskými štátmi Európskej únie, ak na území Slovenskej republiky vykonáva úkony trestného konania takého štátu alebo orgánu; pre jeho ochranu sa podľa ustanovení tohto zákona vyžaduje, aby úkony trestného konania vykonával v súlade s medzinárodnou zmluvou alebo so súhlasom orgánov Slovenskej republiky.

Podľa § 323 ods. 1 písm. a) Trestného zákona kto použije násilie v úmysle pôsobiť na výkon právomoci verejného činiteľa potrestá sa odňatím slobody na jeden rok až päť rokov.

Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
 
	Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.
 
	Podľa § 216 ods. 3 Trestného poriadku obvinenému, ktorý uzavrel s poškodeným dohodu o náhrade škody, sa v uznesení o podmienečnom zastavení trestného stíhania uloží, aby škodu v priebehu skúšobnej doby uhradil.
 
	Podľa § 216 ods. 4 Trestného poriadku obvinenému možno tiež podľa odseku 2 uložiť, aby v skúšobnej dobe dodržiaval primerané obmedzenia a povinnosti smerujúce k tomu, aby viedol riadny život alebo aby sa zdržal činnosti, ktorá viedla k spáchaniu prečinu.
 
S poukazom na ustanovenie § 216 ods. 2 Trestného poriadku, vzhľadom na všetky okolnosti prípadu, poľahčujúce okolnosti, osobu obvineného a jeho vek, som obvinenému určil skúšobnú dobu v trvaní 5 rokov. S poukazom na ustanovenie § 216 ods. 2, ods. 4 Trestného poriadku ukladám obvinenému povinnosť zdržať sa požívania alkoholických nápojov v nadmernom množstve.

Obvinený nebol doposiaľ súdne trestaný, raz bol sankcionovaný pre menej závažný dopravný priestupok (zákaz zastavenia) za čo mu bola uložená pokuta vo výške 30,- Eur, čo možno považovať za dostačujúce.

Obvinený sa k trestnému činu priznal, s podmienečným zastavením trestného stíhania súhlasil, jeho vyhlásenie bolo vykonané slobodne, vážne a zrozumiteľne, a tak vzhľadom na vyššie uvedené skutočnosti, osobu obvineného, s prihliadnutím na jeho doterajší život, keďže ide o osobu doposiaľ netrestanú a bez postihu v priestupkovom konaní, ako aj na všetky okolnosti prípadu som dospel k záveru, že u obvineného sú splnené podmienky na rozhodnutie o podmienečnom zastavení trestného stíhania, pričom toto rozhodnutie možno považovať za dostačujúce.

	Na základe vyššie uvedeného som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Štefan Božík
prokurátor